13/11/2009 | Administración LocalMunicipal
Narón
Regulamento de réxime interior da Ludoteca municipal

Despois da aprobación polo Concello Pleno do Regulamento do Servizo de Axuda no Fogar, e tras a publicación do anuncio no BOP o 3 de setembro de 2009 e pasado o período de exposición pública sen que se tivese presentado reclamación algunha, quedando aprobado definitivamente, publícase o texto íntegro do Regulamento, co que entrará en vigor: - Preámbulo - Capítulo I.- Obxecto e ámbito de aplicación. - Capítulo II.- Datos do centro. - Capítulo III.- Funcionamento - Capítulo IV.- Estructura organizativa - Capítulo V.- Normativa referente a todo o persoal - Capítulo VI.- Normativa referente aos nenos/as - Capítulo VII.- Normativa referente á familia - Capítulo VIII.- Réxime de cobramento - Capítulo IX.- Normativa referente á infraestructura do centro A ludoteca municipal cumpre nunha función eminentemente social, educativa e lúdica á infancia e as súas familias, de carácter público e universal, accesible, e identificado coa defensa, promoción e educación en valores de igualdade, solidaridade, liberdade, interculturalidade e respecto dos demais, e en particular dos nenos, a través do xogo como elemento vehiculizador dos valores e da aprendizaxe humana. O marco normativo de aplicación refírese a este regulamento como conxunto de normas e pautas reguladoras e inspiradoras da actividade cotián da ludoteca municipal da Solaina, elaboradas ó abeiro e en desenvolvemento da normativa aplicable de Ludotecas de Galicia, e demais disposicións concordantes, que xunto coas directrices emanadas do Concello de Narón, servirán de referencia obxectiva e obrigada no desenvolvemento dos servizos prestados no sobredito dispositivo de ludoteca municipal. A ludoteca prestará os servizos e desenvolverá as actividades e programas previstos na Lei de Servizos Sociais e demais disposicións que a desenvolven, especialmente no marco do Decreto 354/2003 de Ludotecas, Decreto 329/2005, de 28 de xullo, polo que se regulan os centros de menores e os centros de atención á infancia, Decreto 143/2007, do 12 de xullo, polo que se regulan os centros de menores e os centros de atención á infancia, e demais normas concordantes de aplicación O presente regulamento ten por obxecto establecer a organización e funcionamento da ludoteca municipal, co fin de acadar un adecuado funcionamento desta, e o cumprimento dos obxectivos específicos que lle son propios. As actividades e servizos a desenvolver na ludoteca parten do principio de que o xogo é un instrumento de desenvolvemento da personalidade. O xogo ofrece ós nenos/as a posibilidade de ser e de estar activos fronte á realidade. Xogar non é só divertirse senón que ademais é facer, buscar, investigar, crear, comunicar, evolucionar. Os nenos/as xogan có fin de descubrirse a si mesmos e ser recoñecidos polos demais, para aprender a observar, coñecer e poder controlar e mellorar o seu entorno. A falta de espazo nas vivendas, a falta de compañeiros de xogo tanto da mesma como de outras idades, os escasos recursos da familia para mercar xoguetes adecuados ou a falta de tempo libre dos pais e nais para adicar a xogar cós fillos/as, son só algúns dos problemas que nos atopamos na sociedade actual. Coa ludoteca os nenos e nenas contan con compañeiros para compartir xogos, sempre de xeito cooperativo, coa presencia dun adulto que os estimule e oriente nas actividades de xogo, con espacios suficientes e adecuados e con xoguetes e materiais diversificadores da actividade lúdica. Constitúe o ámbito de aplicación do presente regulamento a ludoteca municipal da Solaina, Narón, que se configura como un equipamento diúrno, de servicios á comunidade de carácter socioeducativo e lúdico, dirixido fundamentalmente á poboación infantil de 2 a 12 anos. A ludoteca municipal da Solaina é un centro prestador de servizos socioeducativos e lúdicos á infancia e ás súas familias, de carácter público e universal, accesible, e identificado coa defensa, promoción e educación en valores de igualdade, solidaridade, interculturalidade e paz, ó través do xogo como elemento vehiculizador dos valores e da aprendizaxe humana, dirixido fundamentalmente á poboación infantil de 2 a 12 anos. A ludoteca municipal da Solaina está situada en Rúa Cardenal Cisneros nº 2, baixo, Santa Icía, 15.570 – NARÓN. Teléfono - Fax 981.38.92.84. Correo electrónico ludoteca@naron. es, sendo o responsable do Centro o/a Director/a da mesma. A ludoteca é de titularidade municipal, sendo o Concello de Narón una entidade local prestadora, entre outros, de servizos sociais, cuxo domicilio social é o de Praza de Galicia s/n, 15570 – Narón, sendo o seu representante legal o Alcalde – Presidente do mesmo. Está inscrito no rexistro de entidades prestadoras de servizos sociais co núm. F-00687. A ludoteca municipal ten concedida licencia pola Consellería de Igualdade e do Benestar Social o permiso de inicio da actividade para 2 unidades anotándoa no Rexistro de Entidades Prestadoras de Servizos Sociais co número de identificación F-0687-C-003, con data de permiso de inicio da actividade de 10 de xullo de 2007. A ludoteca está dentro do ámbito de xestión política da Concellería de Servizos Sociais, de Integración Social e Infancia (ou Concellerías competentes por Delegación de competencias). Inscríbese, así mesmo, a nivel técnico – funcional no organigrama do Servizo Sociocomunitario que coordina a súa actividade. A ludoteca municipal da Solaina ten un réxime de Xestión Indirecta. Corresponde en todo caso ó Concello a avaliación e control da xestión económica e socioeducativa da Ludoteca, en virtude do Contrato de concesión e da lexislación aplicable. A prestación de servizos será competencia da empresa concesionaria que deberá presentar memoria anual ó Concello nos termos previstos no Contrato de Concesión. Actualmente, a ludoteca está xestionada pola empresa TEDAGA S. L., Servicios Culturais. E obxectivo da ludoteca dar resposta as demandas da cidadanía en relación cós servizos a infancia que recolle a Lei de Servizos Sociais e o Decreto 354/ 2003 e converter a ludoteca nun espacio para promover e contribuír a un crecemento harmónico dos nenos e nenas ó través da socialización e do xogo como estratexias de intervención socioeducativa, coa implementación e implicación das súas familias. No ámbito do ideario de valores sinalados no preámbulo do presente regulamento, cunha metodoloxía sempre activa e participativa vehiculizada a través do xogo, determínanse os seguintes obxectivos específicos: a) Traballar e desenvolver a psicomotricidade ó través do xogo e dos xoguetes. b) Estimular as capacidades cognitivas, sensoriais e intelectuais dos nenos e nenas por medio do xogo, o xoguete e dos libros. c) Facilitar a socialización integrada consonte ás idades. d) Favorecer o coñecemento dos pais e nais dos propios fillos/as ó compartir o xogo. e) Implicar a nais e pais na participación no mundo simbólico do xogo infantil como fonte de educación e aprendizaxe. f) Facilitar e favorecer a utilización de diversos espazos comunitarios como lugares de uso e actividade lúdica e educacional. g) Potenciar o valor dos libros e xoguetes como instrumentos vertebradores do xogo para a mellora educacional e intelectual dos nenos e nenas. h) Dispoñer dun espacio adaptado, dotado de persoal especializado, e con recursos materiais suficientes de xoguetes, libros e outros útiles cualificados para o xogo individual e compartido, con horarios de apertura mínima de 4 horas diarias. A ludoteca está organizada en dúas salas: a) Para nenos e nenas de 2 ata 6 anos. b) Para nenos e nenas de 7 ata 12 anos. Número de unidades: 2. Total 40 prazas por hora de actividade. O número máximo de nenos/as por aula ou sala será de 20. No suposto que haxa 15 nenos de 2 anos, o topo de nenos por aula desta idade sería de 15 nenos por aula. Prográmase unha distribución horaria do espacio por tramos de idade, en 3 unidades: - Servizo de préstamo domiciliario dunha serie de materiais de xogo e de lectura destinado a tal fin. - Actividades programadas en función de temáticas e por grupos de idade, e días. Reservarase a hora, día e actividade previamente. Mesmo poderá participar na actividade, sen inscrición previa, de quedaren prazas libres. - Actividade de xogo libre. Poderá accederse neste horario de xogo libre por rigoroso orde de chegada e ata cubrir o límite de prazas autorizadas pola ratio deste regulamento, ou o límite que, en calquera caso, estea establecido legal ou regulamentariamente. A) Infantís  Para acceder ós servizos da ludoteca é necesario realizar unha inscrición ou solicitude dos nenos e nenas, que se efectuará no formulario correspondente e presentará no Rexistro municipal.  Será hábil para a inscrición calquera día hábil do ano, non existindo prazo para a solicitude, nin reserva de praza.  Unha vez realizada a inscrición e aceptada, procédese a materializa-la mediante o asento no Libro de Rexistro de usuarios/as, función a desenvolver polas profesionais da ludoteca.  Non existe límite de prazas para inscrición, sen prexuízo do disposto no artigo seguinte.  No suposto de que haxa limitación de prazas que obrigue a establecer un sistema de acceso, farase por orde de solicitude. - Ter unha idade de 2 a 12 anos. - Figurar empadroado/a no Concello de Narón. (Non obstante, sempre que existan prazas, poderán acceder nenos/as doutros concellos). - A inscrición permitirá ordenar as horas previstas de uso dos servizos ludotecarios en función das idades e intereses dos nenos/as, ó tempo que se garante o respecto ó aforo máximo de nenos por idades e local dispoñible. - O número de prazas de uso simultáneo da ludoteca será o establecido polas ratios descritas no artigo 9 que, en todo caso, nunca será superior a 40 nenas/os. Nembargantes, as/os usuarias/os da ludoteca poderán inscribirse como usuarias/os habituais, e facer uso das instalacións e programas para os que reservara praza e horario. As actividades nas que se reserva praza (inscrición previa), requirirá a asistencia alomenos do 75% do tempo mensual establecido para a actividade. En caso de non cumprir coa asistencia dará lugar á baixa na actividade e a adxudicación da praza á/ó seguinte usuario solicitante. - No caso de que no momento de acceder á ludoteca estea completo o aforo de nenos/as por aula, deberá esperar á seguinte quenda de actividade. - Os nenos/as de 2 anos só poderán acudir a xogo libre, e deberán estar sempre acompañadas por un adulto responsable. B) Adultos Os adultos tamén poderán dispoñer a súa inscrición nas actividades dirixidas ás familias e/ou mesturados cós nenos/as, na ficha de inscrición, coa finalidade de organizar máis doadamente as instalacións, medios e recursos humanos. Documentación necesaria para formalizar a inscrición: - Datos da nai, pai, ou titor legal. - Datos da nena ou neno. - 1 Fotografía da nena ou neno. - Autorización para uso dos datos personais por parte do Concello dentro do ámbito de da súa responsabilidade en relación co servizo, en cumprimento da lexislación vixente. Causarase baixa na ludoteca por calquera das circunstancias seguintes: a) Cumprimento da idade máxima regulamentaria para asistir á Ludoteca. b) Pola solicitude de renuncia voluntaria dos pais, nais ou titores legais. c) Por incompatibilidade ou inadaptación absoluta para estar no centro. d) Pola comprobación de falsidade na documentación ou datos aportados. e) Por falta de asistencia continuada durante un mes sen causa xustificada. f) Por outras razóns que poidan darse. g) Por perda das condicións legais esixidas para selo. As baixas motivadas polo establecido na alínea c) resolverase por Resolución da Alcaldía ou Concellería Delegada, a proposta da Dirección da Ludoteca. Nos demais supostos, aprobarase a baixa por Resolución da Alcaldía ou Concellería Delegada As baixas dos nenos/as a instancias da ludoteca, resoltas por Resolución da Alcaldía ou Concellería Delegada, se comunicarán ó pai, nai, titor ou representante legal, cunha antelación mínima de 15 días. Como norma xeral, os horarios de apertura e de actividade adaptáranse os ciclos de vida cotián, en base a actividade escolar e/ou familiar dos nenos/as, e será como segue: Estableceranse dous horarios que inicialmente son: HORARIO EN PERIODOS ESCOLARES: Do 8 de xaneiro ó 25 de xuño. Do 10 de setembro ó 21 de decembro. Apertura: 16:00 h. a 20,00 h. Sábados de 10,30 a 12,30 h. HORARIO EN PERIODOS NON ESCOLARES: Dende 26 de xuño ata o 9 de setembro. Dende o 21 de decembro ó 7 xaneiro. Apertura: De 11:00 a 13:00 horas. De 17.00 a 19:00 horas. Sábados de 10,30 a 12,30 h.  En calquera caso, estarán suxeitos a unha medra dos mesmos en equilibrio coa demanda.  Fixáranse horarios especiais cando se programen actividades comunitarias fóra das instalación, ou para programas específicos.  No suposto de troco no horario habitual, se expoñerá en lugar visible na porta ou fiestras externas, ou novos horarios previstos. - As actividades programadas por idades terán unha duración de 50 minutos, cós horarios indicados no punto 9, polo que as familias procurarán que os nenos/as se incorporen nos primeiros minutos para facilitar a organización do grupo. - As familias están obrigadas a recoller os/as nenos/as nos dez minutos finais ao remate da actividade. No caso de non suceder así, procedérase a localizar telefonicamente ós titores legais correspondentes para que recollan o/a menor. - Si se reiterase o comportamento de non recoller puntualmente á nena ou neno aplicaranse as normas sancionadoras ou restrictivas, que se indican. - Na ficha de inscrición se expresará quen son as persoas autorizadas para recoller os nenos/as. ARTIGO 13.- A ludoteca obxecto deste regulamento dispoñerá da seguinte estructura organizativa:  A/o ludotecaria/o como técnico responsábel da dirección e xestión da Ludoteca.  Axudante de ludotecaria/o. Ocasionalmente, en función das actividades a desenvolver, haberá outros profesionais específicos. Os grupos comunitarios de familias e/ou amigos do xogo, tamén participarán como recursos de apoio naquelas actividades que así se programen.2. Órganos Colexiados:  Equipo Educativo composto pola ludotecaria e auxiliar de ludoteca.  Comisión de Valoración de solicitudes de ingreso, constituída polo Concelleiro/a Delegado/a de Servizos Sociais, o Xefe do Servizo Sociocomunitario, a/o ludotecaria/o e un representante das familias usuarias elixido por elas. A ludoteca estará integrada no área de xestión política da Concellería de Servicios Sociais, que coordinará as restantes áreas políticas e órganos técnicos do Concello relacionados có Proxecto Educativo e/ou obxectos establecidos neste regulamento. Por técnicos municipais defínense os distintos técnicos do Servizo Sociocomunitario e de Obras e Servizos que interveñan en distintos momentos para garantir a integralidade da rede de servizos municipais á comunidade. O xefe do Servizo Sociocomunitario realizará a coordinación dos servizos coa ludoteca, e estará asistido polo arquitecto ou aparellador municipal. A/o ludotecaria/o será designada/o pola empresa concesionaria do Servizo có prace do Concelleiro Delegado de Servizos Sociais e do Alcalde – Presidente do Concello de Narón. Serán funcións da/o ludotecaria/o: a. A responsabilidade técnica da xestión socioeducativa. b. Cumprir e facer cumprir as disposicións legais vixentes. c. Exercer a xefatura do persoal do centro pertencente á empresa concesionaria. d. Executar os acordos adoptados polos órganos colexiados no ámbito da súa competencia. e. Organizar o sistema administrativo da Ludoteca. Expedir os certificados que soliciten as Autoridades Municipais ou doutra administración con competencias recoñecidas legalmente. f. Elaboración do Inventario Xeral da Ludoteca e custodialo. g. Convocar e coordinar os actos e reunións dos órganos colexiados da ludoteca en ausencia do Concelleiro Delegado ou Técnico Municipal supervisor. h. Cantas outras funcións que se deriven do desempeño do seu posto de traballo e/ou se poidan derivar da lexislación vixente e da contratación da concesión do servizo. a. Executar os acordos adoptados no ámbito da súa competencia. b. Elaborar, xunto co Equipo Educativo, o proxecto Socioeducativo da ludoteca. c. Elevar á Administración Municipal: Memoria Anual, contendo a Memoria Socioeducativa e Memoria Económica por anualidade natural. d. Promover e impulsar as relacións da ludoteca coas Institucións e recursos do entorno, especialmente coas que se desenvolven no Servizo Sociocomunitario Municipal. e. Coordinar e fomentar a participación dos distintos sectores implicados na Comunidade Socioeducativa da ludoteca, procurando os medios precisos para un mellor desenvolvemento das súas atribucións. f. Facilitar e promover reunións de persoal do Centro, respectando os seus respectivos horarios laborais. g. Prestar apoio, asesoramento e colaboración ó persoal do Centro. h. Prestar asesoramento e información as nais, pais e titores legais dos nenos/as. O Director/a de cada centro cesará nas súas funcións ó producirse algunha das causas seguintes: - Renuncia motivada e aceptada polo Alcalde. - Destitución ou revogación acordada pola empresa concesionaria do servizo e aceptada polo Alcalde, mediante expediente administrativo cando incumpra gravemente as súas funcións, previo informe razoado ó Consello Escolar do centro e con audiencia ó interesado/a. - Extinción da concesión do servicio. Serán funcións do Auxiliar da ludotecaria/o (técnico superior de animación sociocultural, monitor/a de tempo libre, e outras titulacións legais), as seguintes: - Desenvolver as actividades e programas da ludoteca. - Atención, acompañamento e coidado de nenas e nenos usuarios/as da ludoteca. - Colaborar co/a coordinador/a no desenvolvemento da actividade xeral da ludoteca. - Informar e formular propostas sobre aspectos lúdicos ou educativos do xogo ós nenos e nenas ou pais/nais e familias. - Recoller, ordenar e revisar a cotío o estado e disposicións dos elementos, xoguete e equipamento da ludoteca para unha correcta utilización polos usuarios/as. - Calquera outra función propia do posto de traballo que lle encomende o/a coordinador/a. No caso de ausencia ou enfermidade da/o ludotecaria/o a súa substitución deberá levarse a cabo parte da empresa concesionario no prazo de 24 horas. A ludoteca da Solaina defínese como un equipamento socioeducativo e lúdico de carácter público, dependente do Concello de Narón. A nivel institucional e de xestión política inscríbese no área de competencias da Concellería Delegada de Servizos Sociais, Infancia e Inclusión Social. A nivel técnico administrativo como será xestionado e coordinado polo Servizo Sociocomunitario Municipal. Porén, o persoal adscrito á ludoteca, tanto a efectos administrativos como ós profesionais, dependerá funcionalmente do Servizo Sociocomunitario Municipal. No equipamento, a/o ludotecaria/o será a responsable de coordinar e xestionar toda a actividade, asistida/o por unha/un auxiliar de ludoteca. Ó ser xestión indirecta, a substitución do persoal farase pola empresa concesionaria debendo comunicalo ao Concello no prazo de 2 días desde que se produza. Establécese un prazo desde a ausencia para substituír ao persoal de 24 horas. A ludoteca contará co seguinte persoal adscrito: – 1 ludotecario/a, que exercerá de coordinador/a (Educador/a Social, pedagogo/a, psicólogo/a). – 1 auxiliar de ludotecario/a (técnico/a superior de animación sociocultural, monitor/a de tempo libre, e outras titulacións legalmente axeitadas).  Ocasionalmente, en función das actividades a desenvolver haberá outros profesionais específicos.  Os grupos comunitarios de familias e/ou amigos do xogo, tamén participarán como recursos educativos naquelas actividades que así se programen.  O Concello de Narón, ó través do Servizo Sociocomunitario Municipal determinará outros auxilios ou asistencias técnicas en base a necesidades de substitución por baixas, figuras de apoio, para programas específicos, etc. a) Recibir regularmente información dos programas e actividades relacionadas do Servizo Sociocomunitario, a través do responsable do mesmo. b) Presentar propostas que contribúan a mellorar o funcionamento da ludoteca e a atención prestada aos menores. c) Desenvolver as funcións socioeducativas segundo o seu criterio persoal, sempre que se axusten ao proxecto socioeducativo e programación anual da ludoteca. d) A que lle sexan proporcionados, dentro das posibilidades da ludoteca, os recursos e medios precisos para desenvolver as súas funcións axeitadamente en beneficio dos nenos/as ao seu cargo. a) Cumprir e facer cumprir, de acordo coas súas funcións, o presente regulamento. b) Velar polo respecto aos dereitos dos e das menores, recollidos no presente regulamento, e aqueles outros recoñecidos na lexislación vixente. c) Gardar estricta confidencialidade sobre os datos persoais dos/das menores e das súas familias aos que teñan acceso en razón das súas funcións. d) Cumprimento das tarefas e responsabilidades derivadas do seu posto de traballo. e) O persoal educativo deberá desenvolver o seu labor de acordo co marco lexislativo vixente para cada tramo de idade. a) Funcións do/a ludotecario/a coordinador/a: a) Coordinar as actividades da ludoteca, tanto internas como de incardinación con outros dispositivos ou programas, no marco das directrices do Servizo Sociocomunitario Municipal. b) Elaborar e executar os aspectos organizativos. c) Programar as actividades, sesións, recursos e accións do dispositivo, no marco da programación xeral de carácter sociocomunitario. d) Elevar propostas de programación ó Servizo Sociocomunitario Municipal para a supervisión e aprobación polo órgano que proceda. e) Realizar o inventario anual de mobiliario, equipamento e xoguetes da ludoteca e sometelo a supervisión do Servizo Sociocomunitario Municipal para a súa renovación no Inventario Municipal se procede. f) Coordinar e supervisar o traballo do auxiliar ludotecario e outros profesionais que desenvolvan a súa actividade profesional na ludoteca. g) Solicitar e recibir pautas e instrucións técnicas do Servizo Sociocomunitario Municipal para unha correcta coordinación dos programas sociocomunitarios municipais. h) Realizar propostas de merca de materiais e xoguetes. i) Atención e información personalizada ás familias sobre a ludoteca, programas, xogos, e integración de nais e pais nas actividades. l) Realizar folletos, carteis, reunións e outras estratexias de información necesarias para unha adecuada divulgación de actividades e obxectos da ludoteca. m) Desenvolver xunto có auxiliar ludotecario e outros profesionais as actividades e programas da ludoteca. n) Realizar tódalas funcións ou tarefas (propias do posto de traballo) que sexan indicadas polo Servizo Sociocomunitario Municipal para unha boa prestación e coordinación das actividades. a) Desenvolver as actividades e programas da ludoteca. b) Atención, acompañamento e coidado de nenas e nenos usuarios/as da ludoteca. c) Atención socioeducativa e animación de xogos cos nenos e nenas. d) Colaborar co/a ludotecario/a no desenvolvemento da actividade xeral da ludoteca. e) Informar e aconsellar sobre aspectos lúdicos ou educativos do xogo ós nenos e nenas ou pais/nais e familias. f) Recoller, ordenar e revisar a cotío o estado e disposición dos elementos, xoguetes e equipamento da ludoteca para unha correcta utilización polos usuarios/as. g) Calquera outra función propia do posto de traballo que lle encomende o/a ludotecario/a. Considéranse usuarios a tódolos nenos e nenas de 2 a 12 anos e ás súas familias, que utilicen os servizos da ludoteca municipal, de forma regular ou temporal, tal como recolle a normativa específica reguladora. Non se descartan outros usuarios/as temporais en función dos programas de actividade transversalizada con centros de maiores, escolas, centros deportivos, culturais, etc. Non obstante, o colectivo de referencia directa da ludoteca será o das nenas e nenos das idades de referencia empadroados no Concello de Narón. Os/as nenos/as terán os seguintes dereitos: a) Acceso a tódolos servizos que se presten na ludoteca e a participar nas actividades programadas nos horarios e pautas sinalados neste regulamento, sen discriminación por razón de nacionalidade, sexo, raza, relixión, ideoloxía ou calquera outra condición ou circunstancia persoal ou social. b) Á consideración no trato, debida á dignidade da persoa, tanto por parte do persoal da ludoteca como das demais persoas usuarias, e á intimidade persoal. c) Ser atendidos de maneira eficiente e correcta por todo o persoal da ludoteca, que estará identificado ante o usuario en todo momento. d) A garantirlle a confidencialidade dos seus datos de carácter persoal que figuren no expediente que se abra no momento do seu ingreso, no que constarán os datos de filiación, sanitarios, enderezo e teléfonos para avisos en casos de urxencia, así como cantas circunstancias aconsellen unha atención diferenciada. e) A teren unha atención individualizada acorde coas súas necesidades específicas. f) O servizo de préstamo de xoguetes e libros nos termos expresados no apartado correspondente. g) Recibir información suficientemente detallada dos programas e actividades a desenvolver na ludoteca, e sobre xogos e xoguetes como elemento educativo, na forma establecida no neste Regulamento. h) A propoñer actividades e efectuar propostas sobre calquera aspecto que afecte ao funcionamento da ludoteca municipal, por medio dos pais ou titores, constituídos ou non en asociacións de pais. · Os nenos/as deberán acudir á ludoteca en boas condicións de saúde e hixiene. · Non serán admitidos na ludoteca os nenos/as que padezan enfermidades infecto-contaxiosas. A aparición destas enfermidades deberán ser comunicadas polos pais aos monitores ou representantes da dirección do centro que, a súa vez, o poñerá de inmediato en coñecemento do Concello de Narón e das autoridades sanitarias. · No caso de observarse síntomas dun proceso infecto-contaxioso nos/as nenos/as na propia EIM, informarase á dirección desta, e avisaranse os seus pais ou representantes ou titores, co fin de evita-la propagación da enfermidade entre os demais nenos/as. A volta ás actividades da ludoteca só será posible logo de transcorrido o período de contaxio e tralo informe médico que acredite tal circunstancia. · Considerando que as nenas e nenos están nos grupos de transmisión de doenzas víricas como constipados, gripes, etc., cando as nenas/os, estean con procesos gripais ou similares características de contaxio, as familias non poderán deixar os nenos/as para evitaren a propagación. · No caso de enfermidade ou accidente sobrevido na ludoteca, despois das primeiras atencións “in situ” e, á maior brevidade posible, poñerase a circunstancia en coñecemento dos pais, titores ou representantes legais do neno/a, se é o caso, que deberán acudir de seguida á ludoteca para se faceren cargo do neno/a. No caso de non se poder desprazar á ludoteca, ou de que a circunstancia concreta, accidente ou enfermidade o requirise, a Dirección do Centro está facultada para autorizar, nestes casos, os desprazamentos necesarios. · O persoal da ludoteca non administrará menciñas nin outro tipo de productos as nenas/os usuarios. · As nenas e nenos que necesiten cueiro deberán, no momento de incorporarse á ludoteca, ter sido renovado, para garantir a comodidade e satisfacción dos mesmos durante a actividade, xa que, agás casos excepcionais, non se realizarán durante o tempo de actividade cambios de cueiro. No suposto de que os profesionais da ludoteca detecten algún neno/a con necesidade de cambio de cueiro, procederán a chamar á familia para que recolla á nena/o. Dado que as actividades na ludoteca teñen un tempo limitado, nela non se prestará ningún tipo de comida, nin se permite comer nas súas estancias. Para unha mellor convivencia e non interromper as actividades deberán respectarse os horarios de entrada e saída dos/as nenos/as. Os/as nenos/as levarán roupa cómoda que lles permita moverse con plena comodidade para o desenvolvemento das actividades. Poderanse realizar reunións nos locais da ludoteca polas asociacións de pais e nais, se as houbera, ou por grupos de nais, pais ou titores dos nenos/as usuarios da ludoteca, en transversalización coas actividades desenvolvidas na ludoteca canto teñan por obxecto os seus fins propios e non perturben o desenvolvemento normal da actividade. Para tal efecto, bastará a simple comunicación á dirección do centro da convocatoria da reunión con, polo menos, 48 horas de antelación. O idioma é un instrumento de comunicación, polo que primará este principio fundamental como elemento básico de socialización. O idioma vehicular será o determinado na comunidade galega, é dicir, a lingua galega e a lingua castelá. Emporiso, facilitarase a accesibilidade lingüística de nenos/as e familias inmigrantes, ou doutras realidades idiomáticas. En tanto o Concello de Narón ten aprobado por acordo plenario a normalización lingüística do idioma galego, a publicidade, información, e documentos da ludoteca efectuárase nesa lingua, sempre baseado no axioma da accesibilidade lingüística para persoas doutros países, que, en todo caso, facilitará o persoal da ludoteca. A ludoteca promoverá a igualdade como valor fundamental de convivencia entre os/as nenos/as. A este fin poderá programar actividades para promover a igualdade entre os nenos/as e evitará, en todo caso, comportamentos e as actividades discriminatorias por razón de sexo. A ludoteca poñerá especial coidado en revisar aqueles materiais e ilustracións que se utilicen como instrumentos de traballo. Así mesmo vixiará que no uso da linguaxe se adopten expresións e formas non discriminatorias. Os pais, nais, titores ou representantes legais dos/as nenos/as, terán os seguintes dereitos: a) Recibir información personalizada e comprensible arredor dos seus fillos/as, ou persoas que estean baixo a súa garda ou tutela. b) Recibir información suficientemente detallada acerca das actividades da ludoteca. c) A participaren nas actividades previamente planificadas polo persoal da ludoteca na forma contida neste regulamento. d) A utilizar os recursos materiais e medios auxiliares da ludoteca nos termos contemplados no presente regulamento. e) A deixar de utilizar a ludoteca por vontade propia. f) A recibir un trato respectuoso e digno por parte dos responsables e voluntarios das actividades propias da Ludoteca. g) Exercitar, evidentemente, tódolos dereitos fundamentais (información, participación, igualdade, liberdade, etc.). a) Cumprir as disposicións que regulen os distintos servizos que ofrece a ludoteca contidos neste documento, así como a en especial a normativa e termos do préstamo, coa finalidade de respectar os dereitos dos outros usuarios. b) Utilizar os recursos materiais e medios auxiliares da ludoteca con respecto e coidado, para garantir a máxima duración e uso compartido por tódolos/as usuarios/as. c) Seguir pautas de convivencia e trato correcto á ludotecaria/o e aos demais profesionais, así coma respecto doutros usuarios/as. d) Facer bo uso dos recursos de información que a ludoteca pon a súa disposición. e) Colaborar para manter o correcto funcionamento do servizo. Cumprir as indicacións do persoal da ludoteca, comportarse de forma respectuosa co persoal e o resto dos usuarios, e sempre que se lle solicite, identificarse como usuario. a) As familias poderán e deberán participar nas accións da ludoteca que inclúan sesións compartidas de nenas/os e adultos, ou en sesións especificas para familias coa finalidade de compartir os espazos e tempos de coeducación.  A participación dos nenos e nenas será directa:  Por medio das propias actividades programadas e desenvolvidas pola ludoteca.  Propoñendo actividades aos profesionais para a súa inclusión no programa, unha vez constatada a posibilidade e congruencia.  A implicación e presencia nas propias actividades da ludoteca, tanto nas conxuntas cós nenos/as, coma nos específicos para adultos.  Ó través das ANPAS dos centros escolares en programas de transversalización coa ludoteca.  Aportando suxerencias de actividades coa integración nos Grupos Comunitarios de barrio para actividades integradoras da comunicade ou barrio onde se sitúa a ludoteca. a) Toda a información sobre a ludoteca poderá ser obtida no propio centro, situado na rúa Cardenal Cisneros, núm.2, baixo, Santa Icía, ou no Servizo Sociocomunitario Municipal, situado na 1ª planta da Casa do Concello, ou en calquera outro punto informativo que se determine polos órganos municipais. b) O horario de atención ó público ós efectos de información será de 9 a 13 horas de luns a venres no Servizo Sociocomunitario Municipal, na 1ª planta da Casa do Concello, Praza de Galicia, s/n. Teléfono 981 33 77 00, e na propia ludoteca de 19:00 a 20:00 horas de luns a venres. c) Tódalas familias recibirán persoalmente aquela información que soliciten arredor dos seus fillos ou fillas, ou nenos/as ós/ás que teñan baixo a súa garda, titoría ou representación legal, cando o soliciten e de maneira inmediata; no suposto de non ser posible por razóns técnicas ou organizativas recibirá a información no prazo máximo de 24 horas. d) As familias poderán e deberán participar nas accións da ludoteca que inclúan sesións compartidas de nenas/os e adultos, ou en sesións especificas para familias coa finalidade de compartir os espazos e tempos de coeducación. Para iso poderán consultala programación de actividade e horarios ó fin de acomodar as súas posibilidades. e) As familias e as nenas/os serán informados, por medio de carteleiría, medios de comunicación, taboleiros e oralmente dos programas e actividades a desenvolver na ludoteca cunha antelación mínima de 10 días. A actividade desenvolvida pola ludoteca será soportada económicamente polo Concello de Narón, que a financiará con recursos propios, e con subvencións ou axudas que proveñan doutras administracións públicas, así como con fondos que proveñan do mecenado. Non obstante, o Concello de Narón, por medio da correspondente Ordenanza Fiscal, e o estudio técnico económico fundado, poderá dispoñer prezo público para as actividades que se determinen. - O establecemento cumpre coa normativa sanitaria. - Para meirande seguridade realizáranse controis mensuais especiais de ácaros, desinfección e desinsectación, e de comprobación das medidas preventivas de saúde. - Na ficha de inscrición as familias reflectiran os datos de saúde significativos ou necesarios para unha correcta atención e adopción de precaucións por parte do persoal da ludoteca, se procedese. - Na folla de inscrición figurarán como mínimo, os datos de localización telefónica, e física, de dúas persoas adultas de referencia de cada neno/a. - Os xoguetes e moblaxe cumprirán a normativa vixente en materia de seguridade e saúde, e contan coa certificación correspondente dos subministradores e/ou fabricantes. - Os xogos que se realizan serán controlados e vixiados polos profesionais ludotecarios para garantir a seguridade e previr accidentes. - Respectaranse escrupulosamente as ratios de nenos/as por idade e sala, tal como establece a normativa, para potenciar as posibilidades de coidado dos profesionais Será aplicable nos termos previstos na lexislación vixente e inspeccionados polo Servizo Municipal de Prevención e Saúde Laboral, e polo Departamento responsable do Plan de Emerxencias. As instalacións contan cós dispositivos de seguridade e protección eléctrica, de protección de portas con dispositivos preventivos, fiestras, medidas contra o lume, acceso directo ó exterior mediante portas antipánico, etc. No caso de imprevistos, incendios, etc., procederáse como se prevé no Plan de Emerxencia e Evacuación. Este Plan de Emerxencia e Evacuación figurará en lugar ben visible exposto ós usuarios/as. Coa frecuencia establecida legalmente efectuárase un simulacro de aplicación do Plan de Emerxencias e Evacuación. No suposto de lesionarse un usuario/a, o persoal procederá có protocolo de atención e auxilio directo, petición de axuda os servizos de urxencias sanitario, servizo de emerxencias do 112, e aviso telefónico da familia, coa mesura e proporcionalidade ó dano detectado. A empresa concesionaria conta cunha póliza do edificio da ludoteca, e o Concello de Narón cunha póliza de accidentes e outra de responsabilidade civil. Sen prexuízo de esto, en concesións ou acordos posteriores poderá a empresa concesionaria efectuar ademais, directamente, estas contratacións de pólizas de accidentes e responsabilidade civil. Na oficina de recepción da ludoteca estará dispoñible o libro de reclamacións oficial, onde todo/a usuario/a da ludoteca poderá presentar a reclamación que considere oportuna, coa conseguinte fundamentación, da que lle será expedida, copia. As reclamacións serán atendidas en primeira instancia polo Concello de Narón, sen prexuízo da tramitación ás instancias competentes para garantir os dereitos fundamentais dos/as usuarios/as. Tódalas reclamacións serán contestadas individualmente no prazo lexítimo establecido. No espazo de recepción mesmo está situada unha caixa de suxestións para estimular a iniciativa, proposta e participación de familias ou usuarios que desexen aportar as súas ideas ou propostas de mellora. A ludoteca conta co seguinte proxecto socioeducativo de actividades: 37.1. As actividades iniciais da ludoteca sinálanse coma unha referencia básica, que logo será redeseñada coa clave de adaptación ás características individuais de nenos e nenas usuarios/as.37.2. A ludoteca estará organizada en dúas salas: a) Para nenos e nenas ata 6 anos. b) Para nenos e nenas ata 12 anos. Cada sala dispón de “recunchos” en miniespazos de: a. Mesa de xogos individuais ou colectivos. b. Soleira de xogos individuais ou colectivos. c. Bosque de libros. d. Galaxia de xogos electrónicos.37.3. Dentro de cada miniespazo diferéncianse os “lotes temáticos” de xoguetes: a) Psicomotricidade (manipulados, pinchos, aros, pelotas, etc.) b) Lóxicos e de composición ou construción ( bloques, loxísticos, puzzles,.) c) Funcionais ou gremiais (supermercados, oficios, granxas, etc.) d) Afectivos ou socializados (monecas, casas, etc.) e) Electrónicos (pantallas, consolas, etc.) f) Outras clasificacións mesturadas.37.4. Programase inicialmente unha distribución horaria por idades: 1ª hora para nenos/as ata 4 anos.2ª hora para nenos/as ata 6 anos.3ª hora para nenos/as de 7 a 12 anos.4ª hora servizo de préstamo, organización e planificación. Desta maneira, dentro de cada hora aproximada de 50 minutos, poderán adaptarse tanto os xogos coma as dinámicas de xogo os grupos de idade. Cada semana determinarase un centro de interese didáctico arredor do que se elaboran as estratexias de xogo e os xoguetes a empregar, de xeito que se estimulen determinados aspectos: igualdade, cooperación, recoñecemento dos outros, xénero, linguaxe, respecto, aceptación das diferenzas, etc.37.5. Nas diversas temáticas e xogos participarán as nais e pais e outros familiares, cando menos dous días á semana: mércores e sábados, de maneira que compartan espazo e tempo. Mesmo, tódolos días, nos derradeiros 10 minutos de cada sesión, os familiares de cada neno poderán incorporarse ó xogo. Consonte á tipoloxía do usuario/a e familias, deseñaranse estratexias de participación para dinamizar ás familias. Unha semana, cada mes, estará adicada ó xogo familiar participando as nais, pais, os irmáns, avós, etc. 37.6. Determínase unha hora diaria como mínimo, por idades, para xogo libre. - Dentro dos principios básicos de carácter pedagóxico, aplicáranse boas prácticas de uso, manipulación e conservación dos materiais da ludoteca. - Existe na ludoteca unha serie de materiais de xogo e de lectura que poderán ser utilizados na modalidade de préstamo domiciliario. - Os materiais bibliográficos ou de xogo, que se utilicen nesta modalidade serán rexistrados no libro electrónico ou de papel correspondente (libro de préstamos), que indica como mínimo: os datos persoais de identificación do tomador do préstamo (que pode ser un neno/a pero avalado pola sinatura do seu titor/a), así coma do material emprestado. O prazo de devolución, non poderá ser superior a co días naturais, aínda que será posible conceder unha prórroga de uso, a criterio do/a ludotecario/a. - No caso de deterioro anormal do material prestado claramente achacable ó prestarario, este deberá proceder á restitución dun novo igual, ou ben aboar o seu valor económico. - O horario para realizar a petición e devolución dos préstamos será de 19:00 a 20:00 horas de luns a venres. - Na ludoteca existe un ficheiro de identificación de libros e xoguetes ou a que contén a relación (que figurará no taboleiro de información) de xoguetes e libros dispoñibles na modalidade de préstamo domiciliario. Como é evidente a finalidade socioeducativa e lúdica do equipamento, non contempla o sistema sancionador como instrumento aplicable ás actividades alí desenvolvidas, senón máis ben unha serie de medidas reeducadoras ou coeducadoras. Non obstante regúlanse os aspectos básicos sancionables, con fins reeducativos, no uso de materiais e instalacións: - A non devolución dos libros ou xoguetes prestados no prazo previsto terá como consecuencia a suspensión do dereito de retirar material no prazo dun mes. No caso de que esta conducta sexa reiterada poderá ser inhabilitado de disfrutar deste sistema de préstamo. - A utilización inadecuada de instalacións ou materiais, causando danos os mesmos: · O usuario que extravíe ou deteriore o material prestado, de forma que impida o seu uso normal, deberá repoñelo de forma orixinal no prazo de 15 días ou pagar o seu valor comercial. · O usuario que detraia material sen rexistrar se lle deshabilitará do sistema por 15 días con carácter preventivo, quedando constancia desta infracción. Se a conducta se repite poderá ser inhabilitado do sistema de préstamo. · O visto bo se outorgará unha vez que o usuario devolvera todo o material en préstamo. · O non respecta-los horarios previstos, provocando distorsións periódicas nas actividades, ou non recoller ós nenos/as nos horarios e situacións previstas, conlevará a suspensión do dereito a disfrutar do servizo da ludoteca no prazo de 7 días. Se esta conducta se repetise poderá ser suspendido deste dereito durante un mes. A persistencia nesta conducta poderá ser sancionada coa inhabilitación para usar deste servizo. · Serán tamén sancionables con medidas analóxicas as anteriores, outros incumprimentos contrarios o bon uso, á convivencia e á normativa legal vixente, que serán resoltos polo Servizo Sociocomunitario atendendo os intereses da comunidade infantil de uso da ludoteca, á vista do cumprimento das finalidades que son propias do Servizo. · A potestade de inhabilitación definitiva para a utilización do servizo de ludoteca será exercida polo Concello, na persoa do Alcalde-Presidente, e como garantía dos dereitos das persoas, comunicarase ás/os interesados ou representantes legais co fin de que formulen alegacións no exercicio do seu dereito de defenda, e posteriormente dictarase resolución. A ludoteca conta cun Libro de Rexistro de Usuarios, sendo os datos que constan de carácter confidencial. A utilización dos datos recollidos farase de acordo coa “Ley de Protección de Datos de Carácter Personal, Ley Orgánica 15/1999, de 13 de diciembre”, e coas súas actualizacións futuras. A ludoteca, ao comenzo da actividade, abrirá un expediente persoal para cada neno/a que terá carácter estrictamente confidencial. Dito expediente comprenderá, alo menos, ficha de entrevista de avaliación inicial, datos de filiación, sanitarios, enderezo e teléfonos para avisos en casos de urxencia, autorizacións e documentos precisos para a inscrición que se recollen no artigo 11 deste regulamento. A utilización dos datos recollidos farase de acordo coa “Ley de Protección de Datos de Carácter Personal. Ley Orgánica 15/1999, de 13 de diciembre”, e con as súas modificacións futuras” 1.- Facúltase ó Alcalde – Presidente do Concello de Narón a dictar cantas disposicións sexan precisas para o desenvolvemento do presente regulamento.2.- Será de obrigado cumprimento ter a disposición dos usuarios este regulamento.3.- O presente regulamento entrará en vigor unha vez publicado enteiramente o seu texto no BOP e así que transcorra un prazo de 15 días ao que se refiren os artigos 70.2 e 65.2 da “Ley 7/1985, de 2 de abril, reguladora de las Bases del Régimen Local”. O presente regulamento derroga expresamente o anterior regulamento da ludoteca. Narón, 20 de outubro de 2009 O Alcalde, José Manuel Blanco Suárez